Кирил Михајловски

Кирил Михајловски – Груица (Виница, 1916 – Белград, 20 мај 1991) — македонски комунист, учесник во НОВ, генерал-мајор. Во 1953 година бил прогласен за народен херој. Носител е и на Партизанска споменица 1941.

Животопис
Кирил Михајловски е роден во 1916 година во Виница. Неговите родители биле просветни работници, односно учители. Поради преместување на неговите родители, семејството се преселило во Лесковац, каде Кирил учел гимназија. За време на неговото школување, тој дошол во допир со револуционерите од Лесковац: Коста Стаменковиќ, Војо Ѓорѓевиќ, Благоја Николиќ и Коста Томиќ,„Народни херои од Македонија“, Наша книга, Скопје, 1973, стр. 242 со кои тајно ги читале книгите од Маркс, Енгелс и Ленин. За време на Шпанската граѓанска војна, Михајловски учествувал во собирање на материјална помош и испраќање на доброволци.„Народни херои од Македонија“, Наша книга, Скопје, 1973, стр. 243

По изборите во декември 1938 година, Кирил Михајловски го напуштил Лесковац, и како учител во 1939 година заминал на Шар Планина, во селото Врбичане. Таму добил покана за одслужување на воениот рок, и морал да се врати во Лесковац, од каде бил испратен во Марибор.„Народни херои од Македонија“, Наша книга, Скопје, 1973, стр. 244 Член бил на СКОЈ од 1938, а на КПЈ од 1941 година. По отслужувањето на воениот рок, Михајловски се вратил во Лесковац, но во април 1941 година, заминал кај сестра му во селото Велика Шатра, каде се запознал со Дринка Павловиќ, која по војната била прогласена за народен херој.

Учество во НОБ
Тој бил учесник во НОВ од 1941 година. Во јуни 1941 година по директива на Партијата Михајловски заминал за Прокупље, каде учествувал во организирање на Топличкиот партизански одред. Се борел во партизанските единици во Србија, како командант на Јатребачкиот баталјон, политички комесар на ударниот баталјон на Првата јужноморавска бригада, и политички комесар на бригадата.

При крајот на 1943 и во 1944 година, Кирил Михајловски се нашол во Македонија, каде ја вршел должноста началник на Оперативниот штаб на црнотравските, македонските и косовските единици при чистењето на Козјак, Руен, Широка Планина и Карадак. На 26 февруари 1944 година бил поставен за политички комесар на Третата македонска бригада, а во јули истата година за политички комесар на Четвртата македонска бригада. Потоа бил командант на Педесеттата дивизија, а нешто подоцна и на Педесет и првата дивизија, и командант на Штипската воена област. Бил делегат на Првото заседание на АСНОМ.

По ослободувањето
По војната заземал високи раководни функции во ЈНА.„Македонска енциклопедија“, МАНУ, Скопје, 2009, 974 стр. Бил еден од генералите на ЈНА кој директно работел и го организирал носењето на моштите на Гоце Делчев во Скопје  , според желбата на Делчев „да почива во главниот град на идната независна македонска држава“.

За народен херој бил прогласен на 29 ноември 1953 година.

 Наводи 

Категорија:Луѓе од Виница
Категорија:Народни херои на Југославија од Македонија
Категорија:Македонски партизани
Категорија:Македонски комунисти
Категорија:Македонски генерали
Категорија:Родени во 1916 година
Категорија:Починати во 1991 година
Категорија:Носители на Партизанска споменица од 1941
Категорија:Делегати на Првото заседание на АСНОМ
Категорија:Погребани во Алејата на заслужните граѓани на Новите гробишта (Белград)
Категорија:Делегати на Второто заседание на АСНОМ